บอร์ดบสย.ปลด‘วิบูลย์’เจ้าตัวจำนน
บอร์ด บสย.มีมติปลดฟ้าผ่า “วิบูลย์”
5 ธ.ค. 2555

บอร์ด บสย.มีมติปลดฟ้าผ่า “วิบูลย์”
คณะกรรมการบรรษัทประกันสินเชื่ออุตสาหกรรมขนาดย่อม (บสย.) ที่มีนายสันติ วิลาสศักดานนท์ เป็นประธาน เรียกประชุมบอร์ดนัดพิเศษก่อนจะลงมติเลิกจ้างนายวิบูลย์ เพิ่มอารยวงศ์ กรรมการและผู้จัดการทั่วไป โดยให้เหตุผลว่า มีความคิดเห็นในการทำงานไม่ตรงกันทำให้มีผลต่อการทำงานตามนโยบาย
นายวิบูลย์ ยอมรับว่าเพิ่งจะรับทราบว่า คณะกรรมการมีการประชุมวาระพิเศษในเรื่องนี้และมีมติเลิกจ้าง โดยให้มีผลตั้งแต่วันที่ 7 ม.ค. 2556 เป็นต้นไป
“ผมขอตั้งหลักก่อน แต่จะไม่ฟ้องร้อง เพราะไม่อยากมีเรื่องกับใคร และยอมรับในเหตุผลของบอร์ดที่แจ้งว่าความคิดเห็นในการทำงานไม่ตรงกัน ซึ่งบอร์ดมีสิทธิเลิกจ้างก่อนกำหนดตามสัญญาจ้างที่ตกลงกันไว้ โดยจ่ายค่าชดเชย 6 เดือน” นายวิบูลย์ กล่าว
นายวิบูลย์ ยืนยันว่า การทำงานที่ผ่านมาถือว่าประสบผลสำเร็จ เพราะสามารถทำผลงานได้ตามเป้ามียอดค้ำประกันสินเชื่อรวม 7 หมื่นล้านบาท เพิ่มขึ้นจากเป้าหมายเดิมที่ตั้งไว้ 4.9 หมื่นล้านบาท ขณะที่มียอดค้ำประกันสินเชื่อสะสมทั้งสิ้น 2.2 แสนล้านบาท มีลูกค้ากว่า 8 หมื่นราย แต่มีประมาณ 2 หมื่นรายเท่านั้นที่สามารถกู้เงินได้เอง และเป็นลูกค้าปกติของสถาบันการเงิน ซึ่งยังถือว่าน้อยหากเทียบกับเอสเอ็มอีทั้งระบบ 3 ล้านราย และมีกว่า 2 ล้านรายที่เข้าไม่ถึงแหล่งเงินทุน